Covid-19: Ouer toets positief by Wes-Kaapse skoolArgieffoto: aguri_art/ Pixabay ŉ Laerskool in Kaapstad in die Wes-Kaap is reeds gesluit nadat ŉ ouer aan dié skool positief getoets het vir die nuwe koronavirus bekend as Covid-19. Bronagh Hammond, direkteur van kommunikasie by die Wes-Kaapse departement van onderwys, het aan Maroela Media bevestig dat The Grove Primary School in Claremont vanoggend noodgedwonge gesluit is nadat ŉ ouer positief vir Covid-19 getoets het. Die betrokke ouer het twee kinders in dié skool. Volgens Hammond het die departement egter van nog skole verneem wat vroeër gesluit het nadat pres. Cyril Ramaphosa Sondag afgekondig het dat alle skole vanaf Woensdag weens die virus gesluit moet word. Hammond verduidelik dat die skole wat vroeër sluit onregmatig optree aangesien slegs die Wes-Kaapse hoof van onderwys toestemming aan ŉ skool kan verleen om vroeër as afgespreek te sluit. “Skole wat reeds gesluit het, het onwettig opgetree en ons versoek dat skole hulle van sulke optrede weerhou.” Hammond beklemtoon dat geen bevestigde gevalle tot op hede in ŉ openbare skool in die Wes-Kaap aangemeld is nie. “Daar doen baie valse gerugte die ronde,” sê sy. Dit volg nadat die eerste kind vandeesweek positief vir Covid-19 getoets het. Maroela Media het vroeër berig dié kind is ŉ leerder aan ŉ laerskool in Richardsbaai in KwaZulu-Natal. Die kind se ma werk by ŉ bank en het gereeld te doen met kontant wat uit die buiteland kom. Die departement raai leerders en onderwysers wat in direkte kontak is met bevestigde gevalle of familie wat vanaf die buiteland teruggekeer het, wel aan om vir die volgende 14 dae in isolasie tuis te bly. Kwarantyngeriewe by die Tygerberg-hospitaal in die Wes-Kaap. (Foto: Courtney Africa/ANA) Nog gevalle in die Wes-Kaap Die Wes-Kaapse departement van gesondheid het Maandag gesê nog ses gevalle van Covid-19 is in dié provinsie aangemeld. Dit bring die getal bevestigde gevalle in die Wes-Kaap op 16 te staan. Die departement het in ŉ verklaring gesê hy het hierdie uitslae vanaf private laboratoriums ontvang en reeds aan die Nasionale Instituut vir Oordraagbare Siektes (Nios) deurgegee. Luidens die verklaring het die pasiënte by private mediese fasiliteite aangemeld met griepsimptome. Al die pasiënte het onlangs na die buiteland gereis. Dr. Zweli Mkhize, minister van gesondheid, het nog geen melding van dié gevalle gemaak nie.